CELEX: 32021D0054
Language: bg
Date: 2021-01-22 00:00:00
Title: Решение (ОВППС) 2021/54 на Съвета от 22 януари 2021 година за изменение на Решение 2010/231/ОВППС относно ограничителни мерки спрямо Сомалия

25.1.2021   
               
               
                  BG
               
               
                  Официален вестник на Европейския съюз
               
               
                  L 23/18
               
            
         РЕШЕНИЕ (ОВППС) 2021/54 НА СЪВЕТА
         от 22 януари 2021 година
         за изменение на Решение 2010/231/ОВППС относно ограничителни мерки спрямо Сомалия
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за Европейския съюз, и по-специално член 29 от него,
         като взе предвид предложението на върховния представител на Съюза по въпросите на външните работи и политиката на сигурност,
         като има предвид, че:
         
                     (1)
                  
                  
                     На 26 април 2010 г. Съветът прие Решение 2010/231/ОВППС (1).
                  
               
                     (2)
                  
                  
                     На 12 ноември 2020 г. Съветът за сигурност на ООН прие Резолюция 2551 (2020) на СС на ООН. Тази резолюция потвърждава общото и пълно оръжейно ембарго срещу Сомалия и изменя уведомленията относно предоставянето на технически консултации, финансова и друга помощ и обучение, свързани с военни дейности. В посочената резолюция се потвърждава също забраната за внос на дървени въглища от Сомалия и се потвърждават ограниченията за продажбата, доставката и трансфера на компоненти за самоделни взривни устройства за Сомалия.
                  
               
                     (3)
                  
                  
                     Поради това Решение 2010/231/ОВППС следва да бъде съответно изменено.
                  
               
                     (4)
                  
                  
                     Необходими са допълнителни действия на Съюза за изпълнението на някои от мерките в настоящото решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Решение 2010/231/ОВППС се изменя, както следва:
            
                        1)
                     
                     
                        Член 1 се изменя, както следва:
                        
                                    а)
                                 
                                 
                                    в параграф 3, буква е) се заменя със следното:
                                    
                                                „е)
                                             
                                             
                                                доставката, продажбата или трансфера на оръжия и свързани с тях материали от всякакъв вид и предоставянето на технически консултации, финансова и друга помощ и на обучение във връзка с военни дейности, предназначени единствено за развитието на националните сили за сигурност на Сомалия или сомалийските институции от сектора на сигурността, различни от Федералното правителство на Сомалия, с цел обезпечаване сигурността на сомалийския народ. Доставянето на изделията, посочени в приложения II и III, и предоставянето на технически консултации, финансова и друга помощ, както и обучение, свързано с военни дейности, подлежи на съответните изисквания за одобрение или уведомяване, както следва:
                                                
                                                            i)
                                                         
                                                         
                                                            доставката, продажбата или трансфера на оръжия и свързани с тях материали от всякакъв вид, посочени в приложение II, предназначени единствено за развитието на националните сили за сигурност на Сомалия или сомалийските институции в сектора на сигурността, различни от тези на Федералното правителство на Сомалия, за гарантиране на сигурността на сомалийския народ, подлежи на предварително одобрение от Комитета по санкциите за всеки отделен случай, както е посочено в параграфи 4а и 4б;
                                                         
                                                      
                                                            ii)
                                                         
                                                         
                                                            доставката, продажбата или трансферът на оръжия и свързани с тях материали от всякакъв вид, посочени в приложение III и предназначени единствено за развитието на националните сили за сигурност на Сомалия, подлежат на предварително уведомяване на Комитета по санкциите, както е посочено в параграфи 4 и 4б;
                                                         
                                                      
                                                            iii)
                                                         
                                                         
                                                            доставката, продажбата или трансферът на оръжия и свързани с тях материали от всякакъв вид, посочени в приложение III, и предоставянето на технически консултации, финансова и друга помощ и на обучение във връзка с военни дейности от държави членки или международни, регионални и подрегионални организации, предназначени единствено за развитието на сомалийските институции в сектора на сигурността, различни от тези на Федералното правителство на Сомалия, за обезпечаване сигурността на сомалийския народ, подлежат на предварително уведомяване на Комитета по санкциите, както е посочено в параграф 4б, и, при отсъствието на решение за отказ от Комитета по санкциите, могат да бъдат осъществени в рамките на пет работни дни от получаването на такова уведомление;“;
                                                         
                                                      
                                          
                              
                                    б)
                                 
                                 
                                    Параграф 4 се заменя със следното:
                                    
                                                „4.
                                             
                                             
                                                Федералното правителство на Сомалия има основната отговорност да уведоми Комитета по санкциите най-малко пет работни дни предварително за всяка доставка на оръжия и свързани с тях материали от всякакъв вид, посочени в приложение III, за националните сили за сигурност на Сомалия, както е предвидено в параграф 3, буква е), подточка ii) от настоящия член. Като алтернатива държавите членки, които доставят оръжия и свързани с тях материали на националните сили за сигурност на Сомалия, могат да уведомят Комитета по санкциите най-малко пет работни дни предварително, като информират съответния национален координационен орган в рамките на Федералното правителство на Сомалия за уведомлението и като предоставят на Федералното правителство на Сомалия техническо подпомагане по отношение на процедурите за уведомяване, ако е целесъобразно, в съответствие с точки 13 и 14 от Резолюция 2498 (2019) на СС на ООН. Уведомленията включват данни за производителя и доставчика на оръжията и свързаните с тях материали от всякакъв вид, описание на оръжията и боеприпасите, включително вида, калибъра и количеството, планираната дата и място на доставяне, както и цялата имаща отношение информация относно единицата от националните сили за сигурност на Сомалия, за която е предназначена доставката, или планираното място на съхранение.“;
                                             
                                          
                              
                  
                        2)
                     
                     
                        Приложение IV се заменя с приложение I към настоящото решение.
                     
                  
                        3)
                     
                     
                        Приложение V се заменя с приложение II към настоящото решение.
                     
                  
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
         
         
            Съставено в Брюксел на 22 януари 2021 година.
            
               
                  За Съвета
               
               
                  Председател
               
               A.P. ZACARIAS
            
         
         
            (1)  Решение 2010/231/ОВППС на Съвета от 26 април 2010 г. относно ограничителни мерки спрямо Сомалия и за отмяна на Обща позиция 2009/138/ОВППС (ОВ L 105, 27.4.2010 г., стр. 17).
      
      
         
            ПРИЛОЖЕНИЕ I
            
               
                  
                     „ПРИЛОЖЕНИЕ IV
                     СПИСЪК НА ИЗДЕЛИЯТА, ПОСОЧЕНИ В ЧЛЕН 1В, ПАРАГРАФ 1
                     
                        1.   
                        
                           Тетрил (тринитрофенилметилнитрамин).
                        
                     
                     
                        2.   
                        
                           Нитроглицерин, съчетан със или смесен с „енергетичния материал“, посочен в ML8.a, или с метали на прах, посочени в ML8.с от Общия списък на оръжията на Европейския съюз (1) (освен когато е опакован/приготвен в индивидуални медицински дози).
                        
                     
                     
                        3.   
                        
                           Оборудване, което е както специално проектирано за военна употреба, така и специално проектирано за активиране, захранване с висок еднократен енергоимпулс, разреждане или детониране на импровизирани взривни устройства (IED).
                        
                     
                     
                        4.   
                        
                           „Технологии“, „необходими“ за „производство“ или „употреба“ на изделията, изброени в параграфи 1 и 2. (Определенията на термините „технологии“, „необходими“, „производство“ и „употреба“ са от Общия списък на оръжията на Европейския съюз.)
                        
                     
                  
               “
            
               (1)  ОВ C 98, 15.3.2018 г., стр. 1.
         
      
      
         
            ПРИЛОЖЕНИЕ II
            
               
                  
                     „ПРИЛОЖЕНИЕ V
                     СПИСЪК НА ИЗДЕЛИЯТА ПО ЧЛЕН 1В, ПАРАГРАФ 2
                     
                        1.   
                        
                           Оборудване и апаратура, които не са уточнени в приложение IV, точка 2, специално проектирани за иницииране на взривни вещества по електрически или неелектрически метод (напр. комплекти за възпламеняване, детонатори, възпламенители, детониращи шнурове).
                        
                     
                     
                        2.   
                        
                           „Технологии“, „необходими“ за „производство“ или „употреба“ на изделията, изброени в параграф 1. (Определенията на термините „технологии“, „необходими“, „производство“ и „употреба“ са от Общия списък на оръжията на Европейския съюз.)
                        
                     
                     
                        3.   
                        Взривни материали, както следва, и смеси, съдържащи един или повече от тях:
                        
                                    а)
                                 
                                 
                                    мазут от амониев нитрат (ANFO);
                                 
                              
                                    б)
                                 
                                 
                                    нитроцелулоза (съдържаща повече от 12,5 % азот w/w);
                                 
                              
                                    в)
                                 
                                 
                                    нитроглицерин (освен когато е опакован/приготвен в индивидуални медицински дози), при положение че не е съчетан със или смесен с „енергетичния материал“, посочен в ML8.a, или с метали на прах, посочени в ML8.с от Общия списък на оръжията на Европейския съюз;
                                 
                              
                                    г)
                                 
                                 
                                    нитрогликол;
                                 
                              
                                    д)
                                 
                                 
                                    пентаеритритол тетранитрат (PETN);
                                 
                              
                                    е)
                                 
                                 
                                    пикрилов хлорид;
                                 
                              
                                    ж)
                                 
                                 
                                    2,4,6-тринитротолуен (TNT).
                                 
                              
                     
                        4.   
                        Прекурсори на взривни вещества:
                        
                                    а)
                                 
                                 
                                    амониев нитрат;
                                 
                              
                                    б)
                                 
                                 
                                    калиев нитрат;
                                 
                              
                                    в)
                                 
                                 
                                    натриев хлорат;
                                 
                              
                                    г)
                                 
                                 
                                    азотна киселина;
                                 
                              
                                    д)
                                 
                                 
                                    сярна киселина.
                                 
                              
                  
               “